Luister in 3 minute: Grondverslag, nog ŉ staatsrede en pensioenfondsePres. Cyril Ramaphosa, dr. Vuyo Mahlathi, voorsitter van die paneel en adjunkpres. David Mabuza tydens die oorhandiging van die verslag. (Foto: Elmond Jiyane, GCIS) Gerhard van Onselen, senior ontleder by Sakeliga, neem drie sakekwessies onder die loep wat vandeesweek opslae gemaak het. Van Onselen bespreek die adviespaneel oor grondhervorming en landbou se finale verslag wat verlede week aan pres. Cyril Ramaphosa oorhandig is. Alhoewel dié verslag nog nie aan die publiek beskikbaar gestel is nie, het Dan Kriek en Nic Serfontein, albei groot name in landbou en lede van die paneel, se misnoeë oor die finale verslag opskudding veroorsaak. Kriek en Serfontein het glo hulle steun aan die paneel onttrek en ŉ minderheidsverslag voorgelê. Hulle beweer die finale verslag se aanbevelings sal rampspoedige gevolge vir die land inhou. Van Onselen bespreek ook die gerugte dat Ramaphosa in Donderdag se staatsrede ŉ aankondiging sal doen oor pensioenfondse en hoe hierdie fondse die ekonomie moet help. Minister Ebrahim Patel het ook vroeër aan fondsbestuurders gesê hul rol in die ekonomie sal na die staatsrede duideliker word. Sakeliga meen dit is onheilspellend en ŉ stap om voorgeskrewe bates vir pensioenfondse in te stel, lyk na ŉ al groter moontlikheid soos wat die regering meer desperaat vir geld raak. Hy bespreek ook Zimbabwe se verbruikersinflasiekoers wat byna ŉ 100%‑ jaar-tot-jaar in Mei bereik het. Luister na ŉ volledige bespreking van hierdie kwessies in die jongste aflewering van 3 minute, 3 sake boaan hierdie berig.